2022 6 2
LT
Europos Sąjungos oficialusis leidinys
L 151/49
(34)
posėdyje paaiškėjo, kad CAC KZ ir AAK vis dar turi pateikti Komisijai papildomų paaiškinimų ir įrodymų, susijusių su tam tikrais veiksmais ir priemonėmis, kurių buvo imtasi.
Komisija taip pat paprašė CAC KZ ir AAK peržiūrėti taisomųjų veiksmų planą toliau plėtojant saugos trūkumų, nustatytų per Sąjungos vertinimo vietoje vizitą, pagrindinių priežasčių analizę, kad ją būtų galima aptarti kitame techniniame posėdyje;
(35)
atsižvelgdama į 2021 m. lapkričio mėn. ES skrydžių saugos komiteto svarstymus ir 2022 m. balandžio mėn. techniniame posėdyje patvirtintus tolesnius veiksmus, Komisija pakvietė CAC KZ, AAK ir oro vežėją Air Astana 2022 m. gegužės 17 d. surengti klausymą ES skrydžių saugos komitete;
(36)
per klausymą CAC KZ ir AAK Komisijai ir ES skrydžių saugos komitetui pristatė sistemos, įdiegtos oro vežėjų, kuriems pažymėjimai išduoti Kazachstane, saugos priežiūrai užtikrinti, apžvalgą.
Jie paaiškino Kazachstano nacionalinį saugos plėtros planą, į kurį įtrauktos Kazachstano oro transporto veiksmingumo didinimo priemonės, įskaitant veiksmingą atitinkamų tarptautinių saugos standartų įgyvendinimą.
Be to, AAK pranešė apie naujausius pokyčius, susijusius su jo organizacine struktūra, aviacijos pramonės dydžiu Kazachstane, taip pat 2021 m. rugpjūčio mėn. vykusio ICAO koordinavimo ir patvirtinimo vizito rezultatus;
(37)
pabrėždami savo įsipareigojimą nuolat gerinti padėtį, CAC KZ ir AAK Komisijai ir ES skrydžių saugos komitetui pateikė išsamią taisomųjų veiksmų plano, parengto remiantis 2021 m. spalio mėn. surengto Sąjungos vertinimo vietoje vizito rezultatais, įgyvendinimo apžvalgą.
Ji apėmė būsimus strateginius tikslus, pavyzdžiui, Kazachstano teisinės sistemos, AAK vadovų ir procedūrų pakeitimus, tolesnį kokybės valdymo sistemos tobulinimą ir tolesnį veiksmingą atitinkamų tarptautinių saugos standartų įgyvendinimą;
(38)
per klausymą CAC KZ ir AAK įsipareigojo nuolat informuoti Komisiją apie būsimus veiksmus, kurių reikia imtis atsižvelgiant į likusias pastabas, pateiktas 2021 m.
Sąjungos vertinimo vietoje vizito metu.
Be to, jie įsipareigojo tęsti dialogą saugos klausimais, be kita ko, teikti susijusią informaciją saugos klausimais ir dalyvauti papildomuose posėdžiuose, ne rečiau kaip du kartus per metus arba kai Komisija manys, kad tai būtina;
(39)
iš įrodymų matyti, kad priemonės, kurių ėmėsi CAC KZ ir AAK, jau padeda stiprinti jų gebėjimus vykdyti aviacijos veiklos Kazachstane priežiūrą.
Tačiau reikia toliau gerinti jų galimybes prižiūrėti, kad oro vežėjų, kuriems pažymėjimai išduoti Kazachstane, skrydžiai būtų vykdomi laikantis atitinkamų tarptautinių saugos standartų, be kita ko, užtikrinant, kad tokiai saugos priežiūros veiklai būtų užtikrinti tinkami ištekliai;
(40)
remiantis pateikta informacija, paaiškėjo, kad nuo 2021 m. spalio mėn.
CAC KZ ir AAK, įgyvendindami atitinkamus tarptautinius saugos standartus, padarė didelę pažangą.
Komisija ir Agentūra atkreipė dėmesį į tai, kad jos ketina ir toliau remti CAC KZ ir AAK pastangas toliau stiprinti aviacijos saugos sistemą Kazachstane;
(41)
per klausymą oro vežėjas Air Astana apžvelgė savo dabartinį orlaivių parką ir turimus išteklius bei įrangą.
Jis pristatė savo patikimas ir pažangias sistemas – saugos valdymo sistemą ir kokybės valdymo sistemą.
Oro vežėjas pažymėjo, kad jis taiko tam tikras programinės įrangos priemones, kad integruotų saugos, kokybės ir rizikos valdymo duomenis, įskaitant nuovargio rizikos valdymo sistemą;
(42)
gavęs ES skrydžių saugos komiteto užklausą, oro vežėjas taip pat informavo apie AAK 2021–2022 m. vykdytą Air Astana priežiūros veiklą ir patvirtino, kad jo bendradarbiavimas su CAC KZ ir AAK pagerėjo;
(43)
remdamasis savo svarstymais, ES skrydžių saugos komitetas padarė išvadą, kad ypatingą dėmesį reikėtų skirti nuolatinei saugos padėties ir pokyčių Kazachstane stebėsenai, be kita ko, reguliariai teikiant CAC KZ ir AAK pažangos ataskaitas, ir galimybei pakviesti juos į kitą klausymą būsimame ES skrydžių saugos komiteto posėdyje;